Lene Hansen

Lene Hansen (født 6. april 1971) fra Kåfjord i Troms er en norsk samepolitiker og festivalgründer, bosatt i Tromsø.

Hun representerte Norske Samers Riksforbund på Sametinget i perioden 2005–2009.

Hun er utdannet lærer, og har arbeidet som lærer og journalist, og som rådgiver i Troms fylkeskommune.

Hansen var med å starte den samiske kulturfestivalen Riddu Riđđu i Kåfjord i 1991, og hun var festivalsjef der til 2005. Høsten 2006 ble Hansen valgt til parlamentarisk leder for Norske Samers Riksforbunds sametingsgruppe. Fra 2010 til 2011 var hun styreleder for Riddu Riđđu. Hun trakk seg fra vervet i festivalstyret for å unngå habilitetsproblemer da hun ble ansatt i Troms fylkeskommune.

I 2014 ble hun styreleder for Beaivváš Sámi Našunálateáhter. Som styreleder for teateret var hun blant annet en nøkkelperson da teateret våren 2020 fikk gjennomslag for kravet om et eget teaterbygg for det samiske kompaniet. Hansen tok ikke gjenvalg som styreleder i 2020, og ble etterfulgt av Maria Utsi.

Bibliografi 

 2008: Storm på kysten (sakprosa), Marg forlag

Referanser 

Norske sametingspolitikere
NSR-politikere
Personer fra Kåfjord kommune